Nordjyllands Politi savner stadig henvendelser, i forbindelse med det hjemmerøveri et ældre ægtepar blev udsat for fredag aften i Nøvling syd for Aalborg.

Røveriet fandt sted på en landejendom fredag aften kort før klokken 23. Politiet har indtil nu fået fem henvendelser i sagen, men ingen af dem har bragt politiet nærmere gerningsmændene til røveriet. De to mænd, der talte dansk var klædt i mørkt og havde mørke hætter over hovedet. Røverne fik intet udbytte. De flygtede i høj fart i en mindre sort bil med firkantede lygter. Politiet er særligt interesserede i at høre fra folk, der har set bilen. Politiet betegner røveriet som meget groft. Undervejs brugte røverne strømpistol og peberspray mod det ældre ægtepar.